李彥澤紫雲洞
作者：馮時行
朝代：宋

paragraphs: 玉帝侍臣紫雲翁，帝嗔謫居跨鼇峯。
年齡瞬息反帝所，空有衣冠藏山中。
山中草木俱不同，紫雲霏微氣鬰葱。
風清月白巖穴空，翁猶被髮乘虬龍。
來從南箕驅長風，人間奔趨爭追蹝。
依稀可望不可從，披尋遺編三復重。
舜庭絲匏間笙鐘，嗚呼翁兮終莫從，姑從遺編愈盲聾。